Folketing
2008-06-11

Det er muligt, fru Pia Kjærsgaard og regeringen tror, man kan bilde befolkningen ind, at man ikke har noget ansvar for den situation, vi har, hverken med hensyn til konflikten eller med hensyn til de mange nedskæringer rundtomkring i kommuner og regioner. Jeg tror bare heldigvis, at det er meget svært for fru Pia Kjærsgaard og regeringen at overbevise befolkningen om, at det ikke er regeringen og Dansk Folkeparti, der har ansvaret. Det kan man jo også tydeligt se med alle de strejkende, der bliver ved med at fastholde, at de stramme økonomiske rammer er dikteret af regeringen og Dansk Folkeparti. Det er jo det samme, der kommer til at ske nu med kommuneaftalerne: Det er jo Dansk Folkeparti, der lægger stemmer til og sikrer, at der er flertal i Folketinget for de stramme aftaler for regioner og kommuner. Derfor er det jo væsentligt at få at vide, om Dansk Folkeparti vil stemme for aftaler med kommuner og regioner, der ikke giver plads til, at der kan gives ordentlige lønstigninger til de offentligt ansatte, og som ikke giver plads til, at der kan være en ordentlig fælles velfærd, men som tværtimod betyder, at der skal skæres igen ude i kommunerne.